NatJoints gereed, indien nasionale betoging plaasvindArgieffoto bloot ter illustrasie. (Foto: SA Polisie) Die nasionale gesamentlike en operasionele intelligensiestruktuur (NatJoints) het die land se wetstoepassers op hoë gereedheidsgrondslag geplaas, sou daar enige waarheid steek in die sosialemediagerugte van ŉ nasionale betoging (#nationalshutdown) eerskomende Vrydag. NatJoints sê die intelligensie-koördineringskomitee het die geldigheid van ŉ oproep om ŉ nasionale stilstand Woensdag tydens ŉ vergadering bespreek, nadat NatJoints van die boodskappe op sosiale media bewus geword het. NatJoints weet egter self nie hoe waarskynlik dit is dat betogings wel voortgaan nie, aangesien niemand nog aanspreeklikheid daarvoor aanvaar het nie. Luidens boodskappe wat die ronde doen, word landwye betogings deur die Suid-Afrikaanse Taxivereniging (Santaco) beplan, en sal die EFF ook deel vorm van die betogings, hoofsaaklik oor verhoogde brandstofpryse. Albei partye het egter die afgelope dae ontken dat hulle só ŉ optog beplan. “Die intelligensiegemeenskap hou die situasie en die gepaardgaande risiko’s noukeurig dop,” sê Natjoints nou. “NatJoints verseker lede van die publiek dat die toepassing van die wet binne toepaslike voorskrifte uitgevoer sal word om stabiliteit in die land te verseker.” NatJoints waarsku wel diegene wat agter die boodskappe op sosiale media sit dat die skending van mense se vryheid van beweging ŉ strafregtelike oortreding is. “Lede van die publiek word ook gewaarsku teen die verspreiding van boodskappe wat poog om gemeenskappe te mobiliseer om op die oproep te reageer. “NatJoints doen ŉ beroep op alle mense in Suid-Afrika om saam met wetstoepassingsowerhede te werk om die wet te handhaaf en toe te pas. Enige optrede wat daarop gemik is om die wet te oortree, sal dienooreenkomstig binne die bestek van die wet hanteer word.” AfriForum het egter Woensdag aan Maroela Media gesê dat ŉ landwye ontwrigting in dié stadium “onwaarskynlik” is. “Volgens die jongste inligting is daar geen sentrale organisasie met ŉ nasionale voetspoor wat ŉ sogenaamde shutdown dryf of organiseer nie. Daar is wel organisasies wat beweer dat hulle so ŉ betoging sal ondersteun, indien dit plaasvind. “As gevolg hiervan raak die waarskynlikheid vir landwye georkestreerde protesoptrede al hoe kleiner, aangesien niemand leiding neem of verantwoordelikheid aanvaar nie,” het Guido Urlings, bestuurder van ondersteuningsdienste vir AfriForum se gemeenskapsveiligheidsafdeling, gesê. Klik hier vir wenke deur AfriForum indien daar wel enige onrus Vrydag sou plaasvind.